Beate Rosenkrantz

Beate Holgersdatter Rosenkrantz (født 15. oktober 1608, død 20. februar 1647) var en dansk adelsdame. 

Hun ble født på Rosenholm slott, Djursland i Jylland som datter av riksråd Holger Rosenkrantz (1574-1642) og Sophie Axelsdatter Brahe. 31. januar 1642 giftet hun seg i Viborg med lensherre på Bergenhus, Henrik Thott. Hun ble dermed stemor til Thotts datter Elisabeth (1630–1656) fra hans ekteskap med Lisbet Henriksdatter Huitfeldt (1615–1638). 

Rosenkrantz og Thott fikk fire barn sammen, hvorav datteren Sophie (f. 1645) nådde voksen alder. Hun var sinnssyk og satt først i Citadellet, senere på Hammershus hvoretter hun levde hos amtskriveren samme sted. 

Beate Rosenkrantz døde etter en fødsel på Boltinggaard på Fyn den 20. februar 1647. Bisettelsen foregikk den 14. mars samme år fra Sankt Knuds i Odense. Hun ble gravlagt i Ringe kirke.  

Beate Rosenkrantz' portrett malt av Johann Timm (d. 1674) ses på Frederiksborgmuseet. Hennes våpenskold ses på nordsiden av Stadsporten i Bergen.

Referanser 

Rosenkrantz-slekten
Slekten Thott